Source: https://domov.sme.sk/c/5726566/sud-stiahol-disciplinarny-navrh-na-sudcu-sojku.html
Timestamp: 2017-06-28 07:13:44+00:00
Document Index: 1108441

Matched Legal Cases: ['Súd ', 'Súd ', 'súd ', 'súd ', 'Súd ', 'súd ', 'súd ']

Súd stiahol disciplinárny návrh na sudcu Sojku - domov.sme.sk
Zobraziť všetky sekcie AKTUALIZOVANÉ 17:15Súd stiahol disciplinárny návrh na sudcu Sojku
Disciplinárne konanie sa začalo po iniciatíve bývalého predsedu Okresného súdu Michalovce Jozefa Soročinu. Sojka mal od 10. júna 2008 na základe rozhodnutia vtedajšieho ministra spravodlivosti Štefana Harabina pozastavený výkon funkcie. 18. jan 2011 o 14:06 sita, tasr
Písmo:A-|A+10BRATISLAVA. Novovymenovaný predseda Okresného súdu Michalovce Martin Stretavský stiahol návrh na disciplinárne stíhanie sudcu Stanislava Sojku. Návrh na začatie disciplinárneho konania podal predseda Okresného súdu v Michalovciach Jozef Soročina 3. júna 2008. Od 10. júna 2008 mal na základe rozhodnutia vtedajšieho ministra spravodlivosti Štefana Harabina pozastavený výkon funkcie na maximálne možnú lehotu 24 mesiacov. "Dôkladne som sa oboznámil so stavom tohto disciplinárneho konania, pričom posúdením namietaných dôvodov, s prihliadnutím na osobnú skúsenosť s namietaným konaním stíhaného sudcu a platnú právnu úpravu som dospel k záveru, že v čase podania predmetných disciplinárnych návrhov nebol daný zákonný dôvod na disciplinárne stíhanie uvedeného sudcu," uviedol dnes Stretavský.
Disciplinárny návrh, v ktorom sa stíhanému sudcovi kladie za vinu, že listom prezidentovi Slovenskej republiky sa dopustil protiprávneho konania, odporuje podľa Stretavského platnému právnemu stavu na Slovensku. "Nie je mi známe žiadne ustanovenie zákona platného v SR ani zásad etiky sudcov, ktoré by bránili sudcovi obrátiť sa s písomnosťou súkromného charakteru na iného ústavného činiteľa," dodal predseda Okresného súdu v Michalovciach. Žitňanská: Je to prejav korektnosti Stiahnutie disciplinárneho návrhu voči sudcovi michalovského súdu Stanislavovi Sojkovi je prejavom korektnosti. V reakcii na stiahnutie návrhu to uviedla ministerka spravodlivosti Lucia Žitňanská (SDKÚ). "Stiahnutie disciplinárneho návrhu na sudcu Sojku pokladám zo strany nového predsedu Okresného súdu Michalovce za jasný signál, že sa na súd vracajú korektné pracovné vzťahy a atmosféra strachu zo šikanóznych zásahov vedenia bude minulosťou," vyhlásila.
"Zároveň verím, že nový predseda bude využívať svoje kompetencie zodpovedne a bude prísne a aj rovnako posudzovať disciplinárne previnenia všetkých sudcov," dodala. Problematický list prezidentovi Sudcu Sojku uznal disciplinárny súd v októbri 2009 vinným. Závažného previnenia sa dopustil tým, že napísal list prezidentovi Ivanovi Gašparovičovi. Podľa disciplinárneho súdu list obsahoval "množstvo poloprávd, nepravdivých údajov a invektív proti predsedovi Okresného súdu Michalovce Jozefovi Soročinovi, advokátovi Jurajovi Kusovi a vtedajšiemu ministrovi Štefanovi Harabinovi". Tým porušil základné povinnosti sudcu dodržiavať zásady sudcovskej etiky. Súd mu uložil trest zníženia platu o 50 percent na šesť mesiacov. Voči tomuto rozhodnutiu sa sudca Sojka i Soročina odvolali.
Disciplinárny súd v ten istý deň zároveň sudcu Sojku oslobodil v prípade údajného zverejnenia obsahu odvolania v trestnej veci, ktorú ako sudca riešil. Odvolací súd rozsudok zrušil, záležitosť sa tak vrátila na prvostupňový súd. Nechajte si posielať ranný prehľad najdôležitejších správ e-mailom